На працы я ўсё ж мушу карыстацца і расейскай мовай таксама, да гэтага мяне змушаюць абставіны - я павінна кантактаваць з самымі рознымі людзьмі, і дзеля дасягненьня станоўчага выніку трэба, каб людзі дакладна мяне разумелі, каб на прафэсіныя адносіны не накладалася чыясьці нэгатыўная рэакцыя па моўнай прыкмеце. Калі ж я бачу, што чалавек мову ведае, то тады, натуральна, карыстаюся беларускай. Гэтак сама і ў штодзённым жыцьці. Нават дома з сынам бывае ня так проста, бо ўвесь ягоны час праходзіць у расейскамоўным асяродку, і часам я бачу, што сказанае па-беларуску да яго нібы не даходзіць, хаця збольшага мову ён ведае, можа на ёй падтрымаць размову (калі захоча, вядома).